《徐吉云军门属题玉照感怀时局，率成短歌》
清代·陈爔唐

环球三十国，中华只一隅。世运有变迁，风为乃大殊。

列强竞尚武，谋国重军储。男儿轻七尺，功名马上除。

侧闻江南镇，艳说浙东徐。少壮习军旅，平寇歼其渠。

通译工西语，卓荦贯群书。从戎四十年，所志无不如。

人多羡公遇，富贵践亨衢。我独窥公志，忧危良未舒。

外侮日以亟，勒马空踟蹰。苍茫四顾中，忠悃隐眉须。

东南沿海路，七千里有馀。孰据旅顺险，孰营威海居。

胶澳已租借，台澎更沦胥。广湾与九龙，覆辙鉴前车。

藩篱既全撤，防务患空虚。敌艘盈千数，视我频揶揄。

公任干城寄，何以效驰驱。先忧而后乐，莫负昂藏躯。

作者简介：字燮卿，一字翕青。光绪丙戌进士。工部主事，改官候选道。邑志传艺术。先生夙有志经世之学，故于中外政治五洲形势，靡不研究。礼延书院延为主讲。后张安圃督部抚山左，延致幕府总办文案，兼洋务局课吏馆，后以母年高归里，遂不复出，易代后病卒。